《中元回家拜祭感怀》
元代·卢琦

七月十五月正圆，中元遗俗知奉先。乱后人家生事薄，游兵逻卒犹喧阗。

山乡路阻无纸钱，江村月落烹细鲜。新魂旧魂百战死，孤儿寡女双泪涟。

陈生归来泉石下，独居一屋如磬悬。洁膳孝养复何有，幽轩洒扫花竹妍。

青藜之羹荐香饭，翠壶之茗烹清泉。二亲避地海中渚，顾影百拜心悽然。

荷衣破碎暮雨急，枕书不寐思去年。烽火连天暗锋镝，遗骸满野飞乌鸢。

兰盆酒果谁复设，若敖之鬼啼秋烟。连兵搆祸今未已，疲民重敛何敢言。

喜闻王师下闽海，庙堂元宰方筹边。桓桓诸将奋忠烈，义气思欲吞腥膻。

下方野人日矫首，旄头早落闽中天。人有居，鬼有享，卖刀买犊耕山田。

作者简介：卢琦（1306～1362年），字希韩，号奎峰、立斋，惠安后龙峰尾（今属泉州市泉港区）人。他又是元代一位大诗人，为元末闽中文学四大名士之一，著有《奎峰文集》10卷、《诗集》12卷，《四库总目》传于世。《惠安县志》评价其诗“出元代三十大家之上”。